Screenshot: YouTube/Spiegel TV



NOVINARI njemačkog Bilda posjetili su Sesvete, pokušavajući stupiti u kontakt s bandom koju minhenski istražitelji smatraju odgovornom za svaku petu provalu koja se u ljeto 2017. godine dogodila u Njemačkoj.



Kako se čini, u Hrvatskoj su pokradeni plijen iskoristili kako bi ukrasili svoje vile mramorom, raskošnim lusterima, antikvitetima, luksuznim satovima te božićnim drvcima ukrašenima novčanicama.



Banda od 500 članova



Bandi su ušli u trag uhićenjem triju djevojaka u Muenchenu. U siječnju prošle godine, 14-godišnja Romina D., 15-godišnja Erika M. i 19-godišnja Anita M. su uhvaćene s odvijačima i kliještima skrivenima pod odjećom. Informacije sa zaplijenjenih mobitela otvorile su vrata istrazi bande koja obuhvaća čak petstotinjak ljudi.



Istraga je dovela do uhićenja djevojaka koje su bile članice bande u Stuttgartu i Hamburgu, a naposljetku su uhapšeni i 59-godišnja Jovanka i 57-godišnji Rade u Sesvetama. Smatra se da su upravo njih dvoje organizirali lopovske pothvate iz svoje luksuzne vile.



Vila je trenutačno prazna.



Napad na novinare



Kad je Bildova novinarska ekipa pristigla u Sesvete, pred vilom su ih Jovankini i Radini prijatelji dočekali s kamenjem. Jedan ljutiti muškarac, bez majice i s kremom za brijanje preko lica, posegnuo je za teškom teglom za cvijeće.



"Što želite? Ubit ću vas!", viknuo je, a zatim je počelo letjeti kamenje.



Trenutačno dva sina vode obiteljski posao. Postoje nalozi za uhićenje, međutim, muškarcima je nemoguće ući u trag.



"Pčele radilice"



Reinhold Bergmann, šef minhenskog odjela za organizirani kriminal i provale, kaže kako su dosad kriminalnoj hobotnici uspjeli odsjeći samo jedan ud.



"Ali posao se nastavlja, čak i bez šefova", kaže on.



Članovi bande opskrbljuju djevojke hranom i pružaju im sklonište dok kradu po njemačkim gradovima. Bergmann kaže kako ih zovu "pčele radilice" te da ih se prodaje za svote koje mogu dosegnuti i 140 tisuća eura.



Članovi obitelji objavljuju fotografije i snimke na Facebooku. Na društvenim mrežama mogu se vidjeti snimke utrka automobila, tuluma sa šampanjcem te fotografije stolova punih novca.